“รฟม.” แจงปมเปลี่ยน TOR สายสีส้ม หลังขายซองประมูล ยันดำเนินการตาม กม. ปัดคิดล็อกสเปก
“การรถไฟฟ้าขนส่งมวลชนแห่งประเทศไทย” (รฟม.) แจงปมเปลี่ยน TOR สายสีส้ม หลังขายซองประมูล ยันดำเนินการตาม กม. ไม่ได้คิดล็อกสเปก
“การรถไฟฟ้าขนส่งมวลชนแห่งประเทศไทย” (รฟม.) แจงปมเปลี่ยน TOR สายสีส้ม หลังขายซองประมูล ยันดำเนินการตาม กม. ไม่ได้คิดล็อกสเปก
25 ก.ย. 2563

นายภคพงศ์ ศิริกันทรมาศ ผู้ว่าการ การรถไฟฟ้าขนส่งมวลชนแห่งประเทศไทย (รฟม.) เปิดเผยกรณีที่ บริษัท บีทีเอส กรุ๊ป โฮลดิ้งส์ จำกัด(มหาชน) BTS ยื่นเรื่องคัดค้านการเปลี่ยนแปลงวิธีการประเมินข้อเสนอร่วมลงทุน ให้เป็นรูปแบบการพิจารณาข้อเสนอด้านเทคนิคควบคู่ด้านราคาของโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) ว่า คณะกรรมการคัดเลือกตามมาตรา 36 ของ พ.ร.บ.ร่วมทุนฯ พ.ศ.2562 และ รฟม.เปลี่ยนแปลงวิธีการประเมินจากเดิมพิจารณาซองเทคนิค และซองการลงทุนและผลตอบแทน แยกออกจากกัน เพราะเห็นว่าเป็นโครงการร่วมลงทุนขนาดใหญ่ โดยเฉพาะส่วนตะวันตก ซึ่งจะต้องใช้เทคนิคการก่อสร้างที่มีความซับซ้อนเนื่องจากเป็นการดำเนินงานก่อสร้างใต้ดินทั้งหมด ประกอบกับแนวเส้นทางที่พาดผ่านเข้าในพื้นที่ชุมชนและพื้นที่อ่อนไหวหลายแห่ง โดยเฉพาะกรุงรัตนโกสินทร์ชั้นในต้องก่อสร้างอุโมงค์ลอดแม่น้ำเจ้าพระยา รวมถึงการเดินรถไฟฟ้าที่ต้องการมาตรฐานความปลอดภัยชั้นสูง
ขณะเดียวกันใน พ.ร.บ.ร่วมทุนฯ สามารถปรับปรุงวิธีการประเมินข้อเสนอเป็นไปตามมาตรา 35 และมาตรา 38 ที่ให้สามารถปรับปรุงหรือเปลี่ยนแปลงได้ก่อนวันยื่นซองเอกสารข้อเสนอ รฟม. ซึ่งได้มีหนังสือแจ้งเมื่อ 27 ส.ค.63 ต่อเอกชนที่ซื้อซองเอกสารว่าจะพิจารณาข้อเสนอทั้งด้านเทคนิคและข้อเสนอด้านราคาควบคู่กันไป โดยได้ขยายเวลาการยื่นข้อเสนอออกไปเป็นวันที่ 9 พ.ย.63 จากเดิม 23 ก.ย. 63 หรือมีระยะเวลาก่อนยื่นข้อเสนอมากกว่า 70 วัน
นายภคพงศ์ กล่าวว่า สาเหตุที่มาเปลี่ยนแปลงวิธีประเมินหลังขายซองเอกสารประมูลไปแล้ว เพราะมีระยะเวลากระชั้นชิดจึงต้องเร่งประกาศขายซองออกไปก่อน แต่ก็มีแนวคิดตั้งแต่รับฟังความเห็นเอกชน ซึ่งในที่ประชุมคณะกรรมการ มาตรา 36 ก็มีมติไม่เป็นเอกฉันท์และ สั่งให้ รฟม.ศึกษา แต่ด้วยระยะเวลาจำกัดจึงยังไม่ได้ดำเนินการ โดยยืนยันว่าการปรับปรุงวิธีการประเมินข้อเสนอไม่ก่อให้เกิดความได้เปรียบเสียเปรียบกับเอกชนผู้ยื่นข้อเสนอรายใด ถือว่าทุกรายได้ข้อมูลเท่าเทียมกัน
พร้อมยกตัวอย่างการประมูลโครงการก่อนหน้าที่มีเปลี่ยนแปลงวิธีการประเมินลักษณะเดียวกัน ได้แก่ โครงการรถไฟฟ้าสายสีน้ำเงิน ช่วงแรก โครงการทางด่วน หรือการจัดซื้อจัดจ้าง e-Passport ต่างก็มีการใช้คะแนนเทคนิคมาร่วมการพิจารณาด้วย
“อยากยืนยันว่า รฟม.ดำเนินเป็นไปตามกฎหมายที่เกี่ยวข้อง ทั้งหมดเราคำนึงถึงประโยชน์สูงสุดที่จะเกิดกับผู้ใช้บริการและภาครัฐ…ยืนยันว่าไม่ได้ล็อกสเปก ผู้ซื้อซอง ได้รับเอกสารเพิ่มเติม และมีเวลาเพียงพอ” ผู้ว่า รฟม.กล่าว
ทั้งนี้ ในเอกสารการประมูลระบุว่าเอกชนที่ยื่นข้อเสนอต้องเป็นผู้มีประสบการณ์ทำอุโมงค์ใต้กินรัศมีไม่น้อยกว่า 5 เมตรและมีมูลค่างานไม่ต่ำกว่า 5 พันล้านบาท หากเอกชนรายใดเป็นผู้มีประสบการณ์ทำอุโมงค์ และเป็นผู้รับเหมาไทยก็จะได้รับการพิจารณาเป็นพิเศษ อย่างไรก็ตาม รฟม.สงวนสิทธิ์กำหนดเกณฑ์ย่อยด้านเทคนิคหลังจากรับข้อเสนอแล้ว
โดยปัจจุบันมีผู้รับเหมาที่ทำอุโมงค์ขนาดใหญ่ทั้งที่ซื้อซองเอกสารประมูล และไม่ซื้อซอง รวมกันประมาณ 4-5 ราย และผู้รับเหมาที่ไม่ได้ซื้อซองก็สามารถรับงานได้ในลักษณะผู้รับเหมาช่วง (Sub-Contract) โดยมีผู้รับเหมาที่เคยทำอุโมงค์ลอดแม่น้ำเจ้าพระยา 2 ราย เช่นเดียวกับซัพพลายเออร์ที่ไม่ต้องซื้อซองได้ แต่ทั้งนี้กำหนดให้ Lead ต้องเป็นผู้ประกอบการเดินรถไฟฟ้าในประเทศเท่านั้น
ผู้ว่า รฟม.กล่าวว่า ในการพิจารณาการประเมินข้อเสนอไม่ได้ให้น้ำหนักด้านเทคนิคมากเกินไป คือ ให้คะแนน 30 คะแนน ส่วนด้านการเงิน 70 คะแนน ซึ่งในนี้จะมีความน่าเชื่อถือของสมมุติฐานด้านการเงินด้วยอีก 10 คะแนน
“เราก็แปลกใจ ว่าบีทีเอส ไปกังวลอะไรถ้าคิดว่ามีข้อเสนอที่มีคุณภาพ เพราะเราต้องการเพียงข้อเสนอที่มีคุณภาพ มีเทคนิคงานก่อสร้างที่มีมาตรฐานและความปลอดภัย เราคงไม่อยากให้เกิดเหมือนในข่าวที่ผ่านมากรณีที่รถไฟฟ้าสีชมพูถล่มลงมา และการก่อสร้างรถไฟที่ปากช่องที่ถล่ม” นายภคพงศ์ กล่าว
ทั้งนี้ BTS ได้ยื่นฟ้องต่อศาลปกครองเมื่อวันที่ 17 ก.ย. ที่ผ่านมา และได้นัดไต่สวน รฟม.เมื่อวันที่ 21 ก.ย.ที่ผ่านมา แต่ รฟม.ขอเลื่อนออกไปก่อน และรอศาลนัดใหม่อีกครั้ง ซึ่งผู้ว่า รฟม.กล่าวว่า หากศาลมีคำสั่งคุ้มครองฉุกเฉินก็พร้อมปฏิบัติตาม
สำหรับโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) มูลค่า 1.4 แสนล้านบาทมีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย-มีนบุรี(สุวินทวงศ์) ระยะทาง. 22.5 กิโลเมตร จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์-ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)
อนึ่ง รฟม.ได้เปิดขายเอกสารสำหรับการคัดเลือกเอกชน (RFP) ในวันที่ 10-24 ก.ค.63 โดยมีเอกชนเข้าซื้อซอง 10 ราย ได้แก่  1.บมจ.ทางด่วนและรถไฟฟ้ากรุงเทพ (BEM) 2.บมจ.ระบบขนส่งมวลชนกรุงเทพ (BTSC) 3.บมจ.บีทีเอส กรุ๊ป โฮลดิ้งส์ (BTS) 4.บมจ.ซิโน-ไทย เอ็นจีเนียริ่ง แอนด์ คอนสตรัคชั่น (STEC) 5.บมจ.อิตาเลียนไทย ดีเวล๊อปเมนต์ (ITD) 6.บมจ.ราช กรุ๊ป (RATCH) 7.บมจ. ช.การช่าง (CK) 8.บมจ.กัลฟ์ เอ็นเนอร์จี ดีเวลลอปเมนท์ (GULF) 9.ซิโนไฮโดร คอร์ปอเรชั่น ลิมิเต็ด 10.บริษัท วรนิทัศน์ ดีเวลอปเมนท์ จำกัด
ต่อมา ITD ได้ยื่นคำร้องต่อต่อสำนักงานคณะกรรมการนโยบายรัฐวิสาหกิจ (สคร.) เมื่อวันที่ 7 ส.ค.63 ว่าโครงการสายสีส้มเป็นโครงการขนาดใหญ่ไม่ควรพิจารณาให้ผู้ชนะการคัดเลือกเป็นผู้เสนอผลประโยชน์ทางการเงินสูงสุดเท่านั้น แต่ควรพิจารณาข้อเสนอด้านเทคนิค ความน่าเชื่อถือ ศักยภาพและความสามารถของผู้นื่นข้อเสนอ
และในวันที่ 21 ส.ค.63 รฟม.ก็ได้เปลี่ยนแปลงวิธีประเมินข้อเสนอโครงการรถไฟฟ้าสายสีส้ม และให้ยื่นข้อเสนอในวันที่ 9 พ.ย. 63  และจะพิจารณาข้อเสนอด้านคุณสมบัติและเปิดซองในวันที่ 23 พ.ย.63 และจะเปิดข้อเสนอด้านเทคนิค และด้านราคาพร้อมกันที่ต้องใช้เวลาการประเมินคาดว่ารู้ผลต้นปี 64 หรือประมาณเดือน ม.ค.64